Den kontroversielle muslim fra den omdiskuterede Grimhøj Moské, Abu Hamza, er død af kræft i en alder af kun 46 år

Flere hundrede mennesker deltog mandag eftermiddag i et stort begravelsesoptog i det vestlige Aarhus.

Ifølge Østjyllands Politi var der omtrent 750 personer og 150 biler i optoget, der startede på Grimhøjvej kort før klokken 14 og havde retning mod den muslimske gravplads ved Vestre Kirkegård.

Det er den kontroversielle muslim Abu Hamza, som er død af kræft i en alder af kun 46 år, erfarer Ekstra Bladet.

Abu Hamza er kendt som en central person i Grimhøj-moskéen i det vestlige Aarhus, hvori han var imam indtil for to år siden. Han har flere gange gjort sig bemærket ved offentligt at rose terrororganisationen Islamisk Stat.

Fra mønsterelever til hellige krigere

Formanden for Den Muslimske Forening og Grimhøj Moskéen, Oussama El Saadi, bekræfter over for Ekstra Bladet, at én af moskéens tidligere imamer er død som følge af kræft i hjernen.

- Det er meget trist, siger Oussama El Saadi, der selv deltog i begravelsesoptoget.

Han fortsætter:

- Som muslimer accepterer vi alt, hvad der er Guds vilje. Sådan er livet. Vi håber, at Allah accepterer ham og giver ham adgang til Paradis.

Forbillede for flere unge

Især de unge i Grimhøj Moskéen har set op til Abu Hamza, der også omtales som "emiren" eller "sheiken", skriver Jyllands-Posten.

For knap et år siden placerede de amerikanske myndigheder desuden Abu Hamza, der var dansk statsborger siden 1994, på listen over globalt eftersøgte terrorister. USA satte ham på terrorlisten, fordi de mistænkte ham for at være en del af et 'skandinavisk netværk af ekstremister, angiveligt med forbindelse til terrororganisationen Al Qaida'.

Se også: Dansk statsborger står på amerikansk terrorliste

Tidligere er det blevet afsløret, at Abu Hamza i 2008 var involveret i den såkaldte tunesersag. Her blev han sammen med to tunesere anholdt for omfattende planer om at dræbe Jyllands-Postens daværende satiretegner, Kurt Westergaard, som hævn for Muhammed-tegningerne.

Abu Hamza blev anset som én af de mest radikaliserede personer omkring den omdiskuterede moské på Grimhøjvej i Brabrand i det vestlige Aarhus.

Abu Hamza, der i virkeligheden var et dæknavn for hans oprindelige navn Abdul Samad Fateh, var af marokkansk afstamning.